**Giovanni Morini** (s. 2. helmikuuta 1995 Como, Italia) on italialainen jääkiekkoilija, joka pelaa Sveitsin National Leaguen HC Luganossa. Hän on pelipaikaltaan keskushyökkääjä, mutta osaa pelata myös laidassa. Morini laukoo oikealta.

Ura
---

### Seuraura

Morini pelasi kauden 2010–2011 Real Torino HC:n A-nuorissa, jonka jälkeen hän siirtyi kaudeksi 2011–2012 Sveitsiin HC Luganon U17-junioreihin. Kauden 2012–2013 Morini vietti HC Chiasson A-nuorissa ja voitti koko Sveitsin toiseksi korkeimman A-juniorisarjan piste- ja maalipörssin tehoilla 44+27=71. Kaudeksi 2013–2014 hän palasi HC Luganoon pelaamaan Sveitsin korkeinta A-juniorisarjaa, Elite Jr. A:ta. Kaudella 2014–2015 Morini nousi joukkueen kapteeniksi ja voitti Luganon sisäisen piste- ja maalipörssin tehoilla 21+27=48. Hän jakoi koko sarjan pistepörssin toisen sijan EV Zugin Ueli Huberin ja Michael Hüglin kanssa.

Maaliskuussa 2015 Morini teki kaksivuotisen sopimuksen HC Luganon National League A -joukkueen kanssa. Hänellä on Sveitsissä luodun junioriuransa ansiosta Sveitsin pelaajalisenssi, jonka ansiosta Morini ei vie paikkaa joukkueen ulkomaalaiskiintiöstä. Hän teki NLA-debyyttinsä 16. lokakuuta 2015 vieraissa EV Zugia vastaan. Morini teki ottelussa myös ensimmäisen NLA-maalinsa. Hänen tulokaskautensa 2015–2016 toi kaikkiaan 30 runkosarjaottelussa tehot 3+1=4 ja kuudessa playoff-ottelussa tehot 1+2=3. Morinin pudotuspelit lopulta keskeytyivät polvivamman vuoksi. Helmikuussa 2016 hänen sopimustaan Luganon kanssa pidennettiin kahdella vuodella kevääseen 2019 saakka.

Kaudella 2017–2018 Morini eteni Luganon kanssa aina National Leaguen finaaleihin saakka, mutta Sveitsin-mestaruuden vei lopulta kuitenkin ZSC Lions otteluvoitoin 4–3. Marraskuussa 2018 hän teki Luganon kanssa kaksivuotisen jatkosopimuksen.

### Maajoukkueura

Morini (vasemmalla) Euro Ice Hockey Challengen ottelussa Sloveniaa vastaan helmikuussa 2015.
Morini edusti Italiaa MM-kilpailuissa vuonna 2017, jolloin hän oli kahdella osumallaan joukkueensa paras maalintekijä ja jakoi sisäisen pistepörssin voiton neljän muun pelaajan kanssa. Valmennus valitsi Morinin Italian turnauksen yhdeksi kolmesta parhaasta pelaajasta. Hän pelasi myös IA-divisioonan MM-kilpailuissa vuonna 2015. Morini pelasi myös Pyeongchangin olympiakisojen 2018 karsinnoissa. Yhteensä hän on pelannut 36 A-maaottelua tehopistein 5+2=7.

Morini pelasi myös alle 20-vuotiaiden I-divisioonan MM-kilpailuissa vuosina 2014 ja 2015. Ensimmäinen turnaus eteni IB-divisioonassa, jossa hän ylsi Italian sisäisen piste- ja maalipörssin jaettuun voittoon tehoilla 4+2=6. Italia voitti kultaa ja nousi seuraavaksi vuodeksi IA-divisioonaan, jolloin Morini toimi joukkueen kapteenina ja voitti Italian sisäisen piste- ja syöttöpörssin tehoilla 2+5=7. Hänet valittiin joukkueensa parhaaksi pelaajaksi ja Morinilla oli myös koko turnauksen paras aloitusprosentti (60,64 %).

Morini pelasi myös alle 18-vuotiaiden IA-divisioonan MM-kilpailuissa vuosina 2012 ja 2013, joista molemmat turnaukset päättyivät pronssiin. Jälkimmäisessä turnauksessa hän toimi Italian kapteenina ja oli joukkueen paras pistemies tehoilla 2+2=4.

Muuta
-----

Morinin kaksoisveli Paolo on pelannut myös jääkiekkoa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2011–2012 | HC Lugano | Elite Novizen | 31 | 8 | 16 | 24 | 4 | 9 | 3 | 7 | 10 | 2 | U18d1 A | 5 | 0 | 3 | 3 | 2 |
| 2012–2013 | HC Chiasso | Junioren A | 16 | 44 | 27 | 71 | 4 | – | – | – | – | – | U18d1 A | 5 | 2 | 2 | 4 | 2 |
| 2013–2014 | HC Lugano | Elite Jr. A | 35 | 12 | 20 | 32 | 10 | 11 | 7 | 2 | 9 | 4 | JMMd1 B | 5 | 4 | 2 | 6 | 4 |
| 2014–2015 | HC Lugano | Elite Jr. A | 37 | 21 | 27 | 48 | 10 | 3 | 2 | 2 | 4 | 4 | JMMd1 A | 5 | 2 | 5 | 7 | 2 |
|  |  |  |  |  |  |  |  |  |  |  |  |  | MMd1 A | 5 | 0 | 0 | 0 | 2 |
| 2015–2016 | HC Lugano | NLA | 30 | 3 | 1 | 4 | 0 | 6 | 1 | 2 | 3 | 2 |
| 2016–2017 | Ticino Rockets | NLB | 2 | 0 | 1 | 1 | 0 | – | – | – | – | – | OQ | 3 | 0 | 0 | 0 | 2 |
|  | HC Lugano | NLA | 36 | 3 | 0 | 3 | 12 | 7 | 0 | 0 | 0 | 2 | MM | 7 | 2 | 0 | 2 | 8 |
| 2017–2018 | Ticino Rockets | NLB | 2 | 0 | 0 | 0 | 2 | – | – | – | – | – |
|  | HC Lugano | NLA | 45 | 4 | 6 | 10 | 18 | 18 | 1 | 6 | 7 | 8 |
| 2018–2019 | HC Lugano | NLA | 48 | 14 | 5 | 19 | 18 | 4 | 2 | 0 | 2 | 0 |
| 2019–2020 | HC Lugano | NLB | 6 | 1 | 0 | 1 | 2 | – | – | – | – | – |
|  | Ticino Rockets | NLA | 4 | 0 | 1 | 1 | 2 | – | – | – | – | – |
| 5 kautta | yhteensä | NLA | 165 | 25 | 12 | 37 | 50 | 35 | 4 | 8 | 12 | 12 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Giovanni Morini**.
* Giovanni Morini The Internet Hockey Databasessa (englanniksi)
* Giovanni Morini Eurohockey-sivustolla (englanniksi)
* Giovanni Morini *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Giovanni Morini *Elite Prospects*. Everysport Media Group AB.  (englanniksi)
2. ↑  Giovanni Morini promosso in prima squadra *hclugano.ch*.  23.3.2015. Hockey Club Lugano SA.  Arkistoitu 14.4.2015. Viitattu 22.12.2015. (italiaksi)
3. ↑  Game detail: 16 Oct 2015, EV Zug – HC Lugano *Eurohockey.com*.  16.10.2015. European Ice Hockey Online AB & eSports.cz s.r.o. Viitattu 30.7.2017. (englanniksi)
4. ↑  Il Lugano investe su Giovanni Morini *hclugano.ch*.  25.2.2016. Hockey Club Lugano SA.  Arkistoitu 31.7.2017. Viitattu 30.7.2017. (italiaksi)
5. ↑  Gasparini, Fabio: Morini: futuro alla Cornèr Arena *hclugano.ch*.  1.11.2018. Hockey Club Lugano SA. Viitattu 12.12.2018. (italiaksi)